PE-polisie maak groot daggavondsPolisiebeamptes by een van die vragmotors. Foto: Verskaf. Vinnige optrede deur die Port Elizabeth-polisie het daartoe gelei dat twee vragmotors, wat talle sakke dagga vervoer het, in hul spore gestuit is. Ao. Gerda Swart, polisiewoordvoerder van die Oos-Kaap, het gesê die polisie het Sondagaand ŉ klag ontvang dat verdagte mans by New Brighton-strand items uit ŉ vragmotor laai en in ŉ ander een inlaai. “Die polisie het inligting opgevolg en een van die vragmotors met drie insittendes op die N2 in die rigting van Grahamstad opgespoor en van die pad af getrek,” het Swart gesê. Die polisie het die vragmotor deursoek en op 8,5 kg sakke vol dagga afgekom wat tussen meubels versteek was. Daar is ook ŉ onbekende hoeveelheid kontant in die vragmotor gevind. Die drie mans, almal in hul 30’s, is in hegtenis geneem op aanklagte van die besit van en handel in dagga. Die verdagtes sal na verwagting Dinsdag in die Port Elizabeth-landdroshof verskyn. Verdere ondersoek het die polisie na die tweede vragmotor gelei wat onderweg was na George. “Die vragmotor is sowat 40 km buite Port Elizabeth op die N2 opgespoor en van die pad af getrek. Daar is op altesaam 25 sakke vol dagga met ŉ gewig van 667 kg beslag gelê. Die dagga het ŉ geraamde straatwaarde van R667 000.” Die 28-jarige bestuurder van die vragmotor is in hegtenis geneem en na die Hankey-polisiestasie geneem vir aanhouding. Die verdagte, Luzuko Galolo, het Maandag reeds in die Hankey-landdroshof verskyn op aanklagte van die besit van en handel in dagga. Die saak is tot 2 November uitgestel. Hy bly in aanhouding tot dan.